Gruvonds by Secunda-ashoop‘n Babaseun se liggaam is Maandag op die stortingsterrein gevind. Foto: Jana Oosthuizen / The Bulletin Die erg ontbinde liggaam van ŉ babaseuntjie, vermoedelik ses maande oud, is Maandag op die stortingsterrein buite Secunda, Mpumalanga, gevind. The Bulletin, ŉ plaaslike gemeenskapskoerant, berig ŉ veiligheidswag by die stortingsterrein het omstreeks 11:00 op die kind se liggaam afgekom terwyl hy besig was met roetinepatrollie. “Aasgrouers het in die gebied saamgedrom. Ek het hulle probeer verjaag, toe hulle my roep om te wys wat hulle gevind het. Toe ek nader gaan, het ek die naakte liggaam van die baba gesien en die polisie gebel,” het die wag aan The Bulletin gesê. Volgens ŉ polisiebeampte wat op die toneel was, lyk dit asof die babatjie ŉ ligte gelaatskleur het, maar pers is weens die ontbindingsproses. Kapt. Bettina Zondo, woordvoerder van die Secunda-polisie, het Dinsdag aan Maroela Media gesê die kind se liggaam is vermoedelik verlede week daar gestort. Dit is nie duidelik wanneer die kind dood is nie. Sy het gesê ŉ nadoodse ondersoek sal gedoen word om die seun se ouderdom en die oorsaak en tyd van sy dood vas te stel. “Sodra die nadoodse ondersoek afgehandel is, sal die polisie besluit presies watter soort saak aanhangig gemaak gaan word. Sover is die polisie op soek na enigiemand wat die polisie met meer inligting kan help. Die polisie is op soek na die ouers of enigiemand wat weet wie die ouers kan wees,” het sy gesê. Geen baba is onlangs in die omgewing as vermis by die polisie aangemeld nie. Mense met meer inligting word versoek om Secunda se misdaadkantoor by 017 624 2020 te bel.